**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2023, ημέρα Δευτέρα και ώρα 13.30΄, συνεδρίασε, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Βασιλείου Οικονόμου, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστη ο Υπουργός Υγείας, κ. Μιχαήλ Χρυσοχοΐδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ξεκινάει η δεύτερη συνεδρίαση της Επιτροπής μας. Είναι η ακρόαση των κοινωνικών φορέων. Θέμα ημερήσιας διάταξης είναι η επεξεργασία και εξέταση του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις». Έχουμε 12 φορείς.

Ξεκινάμε με τον κ. Γιαννάκο Μιχαήλ, Πρόεδρο της Πανελλήνιας Ομοσπονδίας Εργαζομένων Δημοσίων Νοσοκομείων.

**ΜΙΧΑΗΛ ΓΙΑΝΝΑΚΟΣ (Πρόεδρος της Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων)**: Ευχαριστώ πάρα πολύ, κύριε Πρόεδρε. Να ευχηθώ καλή επιτυχία στη νέα πολιτική ηγεσία του Υπουργείου Υγείας και σε εσάς, στη νέα κοινοβουλευτική θητεία. Η δική μας τοποθέτηση είναι η εξής. Την περίοδο της πανδημίας χάσαμε πολύ μεγάλη ευκαιρία ανάταξης του Εθνικού Συστήματος Υγείας. Τώρα που όλοι αποδέχονται πια ότι υπάρχουν σοβαρά προβλήματα, καλό είναι να βρούμε τις λύσεις, προκειμένου να επιλυθούν τα χρόνια προβλήματα. Η δημόσια υγεία δεν πρόκειται να φτιάξει εάν δεν αντιμετωπίσουμε στη ρίζα την υποχρηματοδότηση και την υποστελέχωση.

Εμείς για την Πράξη Νομοθετικού Περιεχομένου, όπου εμπλέκονται οι ένστολοι στις διακομιδές, έχουμε τοποθετηθεί αρνητικά. Δοκιμάστηκε και το 2016 με την Κυβέρνηση ΣΥΡΙΖΑ και απέτυχε. Οι διακομιδές θα πρέπει να γίνονται από εξειδικευμένο προσωπικό, από διασώστες, πληρώματα ασθενοφόρων, οι οποίοι τελειώνουν τη σχολή του ΙΕΚ - ΕΚΑΒ και 6 μήνες κάνουν πρακτική άσκηση στα ασθενοφόρα.

Έχουν εξειδίκευση, επαγγελματικά δικαιώματα. Η προνοσοκομειακή φροντίδα, οι πρώτες βοήθειες, είναι επιστήμη και πολύ σημαντική στην εξέλιξη της νόσου ενός ασθενούς, και δεν μπορεί να προσφέρεται ακόμη από άτομα τα οποία δεν είναι εξειδικευμένα. Ταυτόχρονα, στην παράγραφο 3, δίνεται η δυνατότητα στις περιοχές ευθύνης των Κέντρων Υγείας, διακομιδές να κάνει το πάσης φύσεως υγειονομικό προσωπικό. Αυτό είναι πολύ πιο επικίνδυνο, γιατί πάνω στο ασθενοφόρο αντί για δύο διασώστες- πληρώματα ασθενοφόρων, μπορούν να βρεθούν δύο ανειδίκευτοι υγειονομικοί στη διάσωση, και αυτό είναι επικίνδυνο και για τον ασθενή αλλά είναι και έκθετοι νομικά, και αυτοί που δίνουν τις εντολές, αλλά και οι συνάδελφοι που εκτελούν την εντολή.

Θα πρέπει να προσληφθεί μόνιμο προσωπικό στο Εθνικό Σύστημα Υγείας, και να μονιμοποιηθούν οι συμβασιούχοι οι οποίοι είναι πάνω από 20.000. Με 1.850 ευρώ-το έχουμε πει πάρα πολλές φορές-ο γιατρός με 800 ευρώ, ο διασώστης και ο νοσηλευτής και με 650 ευρώ ο τραυματιοφορέας, δεν πρόκειται να πάει για δουλειά σε ένα νησί, σε μια ορεινή περιοχή, μακριά από τον τόπο πατρικής κατοικίας. Το κόστος διαβίωσης είναι πολύ υψηλότερο. Τα τελευταία δυόμισι χρόνια, 10.000 έχουν φύγει από το Εθνικό Σύστημα Υγείας, έχουν αποχωρήσει, πολλοί για συνταξιοδότηση πάρα πολλοί για να πάνε για δουλειά στο εξωτερικό, που προσφέρουν πολλαπλάσιες αμοιβές και παροχές.

 Εάν λοιπόν, δεν μονιμοποιήσουμε τους συμβασιούχους, δεν επιλύσουμε το πρόβλημα των μισθών που με το νέο μισθολόγιο με τα 50 ευρώ αύξηση, δεν γίνεται, δυστυχώς, για το επόμενο χρονικό διάστημα θα γίνονται προκηρύξεις, αλλά δεν θα υπάρχουν ενδιαφερόμενοι να πάνε για δουλειά. Οι κενές οργανικές θέσεις είναι 45.000 στα νοσοκομεία, 20.000 είναι οι συμβασιούχοι. Θα πρέπει να μονιμοποιηθούν γιατί υπάρχει και ο κίνδυνος σε επόμενες προκηρύξεις, επειδή το προσωπικό των συμβασιούχων συμμετέχει με αυξημένη μοριοδότηση, να έχουμε ανακύκλωση το ίδιου προσωπικού. Έχει γίνει προκήρυξη μόνιμου προσωπικού εδώ και τέσσερα χρόνια και ακόμη δεν έχει ολοκληρωθεί στο ΑΣΕΠ. Πρέπει να δούμε και τους χρόνους που καθυστερούν την ολοκλήρωση των προκηρύξεων στο ΑΣΕΠ.

Ταυτόχρονα, θα πρέπει να δούμε τους 6.000 συμβασιούχους που υπηρετούν στο σύστημα, στις υπηρεσίες στήριξης με συμβάσεις που σταδιακά απολύονται, και έρχονται οι εργολάβοι, οι οποίοι στοιχίζουν πολύ περισσότερα χρήματα στο δημόσιο και προσφέρουν συνθήκες εργασιακού μεσαίωνα. Θετικό είναι ότι ανοίγει ο πίνακας των επικουρικών για περισσότερο χρονικό διάστημα μέσα στο έτος, ισχύει για 24 μήνες, αλλά με αυτούς τους μισθούς, σε πολλές περιοχές δεν θα υπάρχει ενδιαφέρον. Γι’ αυτό είπα και πριν, ότι πρέπει να δούμε τους μισθούς. Απολύονται από το Εθνικό Σύστημα Υγείας, 2000 μακροχρόνια άνεργοι της ηλικίας 55-67, οι οποίοι δουλεύουν σε ειδικότητες πρώτης γραμμής. Ζητήσαμε από τον κύριο Γεωργιάδη, που επικοινώνησε μαζί μας, να βρεθεί τρόπος να μην χαθούν αυτοί οι συνάδελφοι-το λέμε σήμερα και στο Υπουργείο Υγείας-οι συνάδελφοι αυτοί, είναι τραυματιοφορείς, είναι στην τεχνική υπηρεσία που έχουν να αντιμετωπίσουν τον καύσωνα και ξέρουμε πόσο απαραίτητοι είναι.

Εάν δεν βελτιωθούν οι δημόσιες δαπάνες υγείας, δεν πρόκειται να φτιάξουμε το Εθνικό Σύστημα Υγείας. Με 5% δημόσιες δαπάνες, όταν ο μέσος όρος στην Ευρώπη είναι 7,5%, είναι βέβαιο ότι συνεχώς θα υποβαθμίζει την ποιότητα των παρεχόμενων υπηρεσιών και ο πολίτης θα καλείται να βάζει συνεχώς το χέρι στην τσέπη...σήμερα είναι 40% των συνολικών ταμειακών αναγκών.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Πετρίδης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής ) :** Τονλόγο, έχει ο κ. Πέτρος Πετρίδης, μέλος της Εκτελεστικής Επιτροπής της ΠΟΕ-ΟΤΑ.

**ΠΕΤΡΟΣ ΠΕΤΡΙΔΗΣ (Μέλος της Εκτελεστικής Επιτροπής της ΠΟΕ-ΟΤΑ):** Ευχαριστώ, κύριε Πρόεδρε. Αρχικά να επισημάνουμε ότι οι εργαζόμενοι των δήμων και κατά την αντιμετώπιση της πανδημίας, αλλά και κάθε μορφής ακραίων καιρικών και φυσικών φαινομένων, όπως οι πρόσφατες πυρκαγιές είναι στην πρώτη γραμμή και επιδεικνύουν αίσθημα ευθύνης και καθήκοντος, κοινωνική αλληλεγγύη, αυταπάρνηση και υπερβάλλουν εαυτούς για να ανταποκριθούν λόγω της μεγάλης έλλειψης προσωπικού όλων των ειδικοτήτων.

 Με προχειρότητα και ανευθυνότητα αντιμετωπίζει η Κυβέρνηση την αδιαμφισβήτητη ανάγκης μόνιμης στελέχωσης των ασθενοφόρων του ΕΚΑΒ, ώστε να μην θρηνούμε ανθρώπους, είτε γιατί δεν έγινε εγκαίρως η πολυπόθητη βοήθεια, είτε γιατί κατέληξαν με τρόπο απαξιωτικό για την ανθρώπινη ζωή σε καρότσες αγροτικών αυτοκινήτων.

Η Κυβέρνηση ανέλαβε την εξουσία χτες και σαν να μην φέρει καμία ευθύνη για τη συστηματική εγκατάλειψη του δημόσιου συστήματος υγείας, αποφασίζει ελαφρά τη καρδία να στελεχώσει τα ασθενοφόρα του ΕΚΑΒ με αποσπάσεις και διαθέσεις οδηγών και πληρωμάτων ασθενοφόρων από την Τοπική Αυτοδιοίκηση, τον Στρατό και την Πυροσβεστική. Πρόκειται για μια απόφαση που δεν αντέχει στη λογική και παράλληλα είναι άκρως επικίνδυνη, καθώς για τα ασθενοφόρα του ΕΚΑΒ, απαιτούνται ειδικά εκπαιδευμένο προσωπικό και όχι απλά οδηγοί κυρίως βαρέων οχημάτων, όπως αυτοί των απορριμματοφόρων ή των φορτηγών των δήμων που μεταφέρουν ογκώδη απορρίμματα.

 Οι άρρωστοι άνθρωποι οι τραυματίες και όσοι χρειάζονται άμεση ιατρικής βοήθειας, δεν είναι αντικείμενα που απλά πρέπει να διακομιστούν. Η κυβέρνηση αντιμετωπίζει ένα πολύ σοβαρό πρόβλημα με όρους επικοινωνίας και όχι ουσίας.

 Αντί να προχωρήσει σε προσλήψεις μόνιμου προσωπικού, φέρνει προς κύρωση στη Βουλή την Πράξη Νομοθετικού Περιεχομένου. Μετά τα τελευταία θανατηφόρα περιστατικά που ανέδειξαν τις τραγικές ελλείψεις στο ΕΚΑΒ, με βαρύτατες πολιτικές ευθύνες προβαίνει σε λύσεις του ποδαριού, με απώτερο στόχο να κερδίσει χρόνο και να οργανώσει ως φαίνεται την οριστική διάλυση του δημόσιου συστήματος υγείας και την εκχώρηση των υπηρεσιών του ΕΚΑΒ σε ιδιώτες. Είναι αδιανόητο να θεωρεί πως υφίσταται πλεονάζον προσωπικό στους δήμους που μπορούν να αποσπαστούν δημιουργώντας νέα κενά και προσθέτοντας προβλήματα στην τοπική αυτοδιοίκηση.

 Θεωρούν κατ’ αρχήν επικίνδυνη τη διαφαινόμενη πρόθεση της κυβέρνησης να κερδίσει χρόνο, εφευρίσκοντας λύσεις του ποδαριού μέχρι να οργανώσει και σε αυτόν τον τομέα την εκχώρηση των υπηρεσιών του ΕΚΑΒ σε ιδιώτες. Η σωστή, γρήγορη και εξειδικευμένη άμεση αντιμετώπιση και διακομιδή στο νοσοκομείο των ασθενών που το έχουν ανάγκη, δεν είναι δυνατόν να γίνεται από οδηγούς, είτε στρατιωτικούς, είτε πυροσβέστες, είτε οδηγούς βαρέων οχημάτων των δήμων, παρά μόνο από υγειονομικούς κατάλληλα εκπαιδευμένους εργαζόμενους.

 Επισημαίνουμε ότι στην παράγραφο 3, προβλέπεται η διακομιδή στην περίπτωση περιοχών αρμοδιότητας των κέντρων υγείας και των πολυδύναμο περιφερειακών ιατρείων με τη συνοδεία υγειονομικού προσωπικού πάσης φύσεως το επισήμανε και ο Πρόεδρος της ΠΟΕΔΗΝ. Πέραν του αυτονόητου δεν είναι δυνατόν να θεωρεί η κυβέρνηση πως υφίσταται πλεονάζον προσωπικό στους δήμους, που θα αποσπαστούν από τις υπηρεσίες των δήμων πόσων μάλλον τους ποιοτικούς και ορεινούς δήμους που έχουν και τις μεγαλύτερες ελλείψεις σε προσωπικό.

 Γνωρίζουν οι αρμόδιοι πως η Τοπική Αυτοδιοίκηση έχει, οδηγούς επαγγελματίες με διπλώματα γ` και δ` κατηγορίας που ως επί το πλείστον, οδηγούν απορριμματοφόρα και βαρέα οχήματα και ασχολούνται κυρίως με την αποκομιδή απορριμμάτων, μπαζών, κλαδιών, δέντρων για να είναι καθαρές οι πόλεις και να προστατεύεται η δημόσια υγεία. Αυτή η αποκομιδή μας αφορά σαν εργαζόμενους στους δήμους και όχι αποκομιδή ανθρώπων και μάλιστα σε βαθμό που χρήζουν άμεσης και εξειδικευμένης βοήθειας.

 Κατά τα συνηθισμένα των εκάστοτε κυβερνήσεων, που θεωρούν τους δήμους στο μαλακό υπογάστριο, τον φτωχό συγγενή του δημοσίου και το γαϊδουράκι που του φορτώνουν όλα προβλέπεται στην παράγραφο 2, εκτός από το δανεισμό των υπαλλήλων να καταβάλουν να γίνουν και τις αποδοχές των αποσπασμένων υπαλλήλων.

 Αλλά και στην παράγραφο 5, να μεριμνούν για την εύρεση καταλύματος και τους διευθετημένους ή αποσπασμένους υπαλλήλους και να επιβαρύνονται μάλιστα με τη σχετική δαπάνη που δεν μπορεί να υπερβαίνει το ποσό των 150 ευρώ ημερησίως.

 Για όλους τους ανωτέρω κρίσιμους και σοβαρούς λόγους ζητάμε να εξαιρεθούν οι υπάλληλοι των δήμων. Να αποσυρθεί η παράγραφος 2, του άρθρου 1 της από 5/7/2023, με πράξεις νομοθετικού περιεχομένου και να καλυφθούν οι ανάγκες σε προσωπικό με ειδικότητες που εμπίπτουν στον κλάδο ασθενοφόρων, οδηγών, διασωστών, τραυματιοφορέων στο ΕΚΑΒ, μόνιμου προσωπικού με την πρόσληψη έκτακτου προσωπικού με τη διαδικασία του κατεπείγοντος.

Όπως έγινε με τη στελέχωση του ΕΚΑΒ Αττικής με 250 υπαλλήλους, προκειμένου η δημόσια υγεία να παρέχεται με σεβασμό και αξιοπρέπεια στην ανθρώπινη ζωή. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, κύριε Πετρίδη.

Τον λόγο, έχει ο κ. Γεώργιος Κυριακάκης.

**ΓΕΩΡΓΙΟΣ ΚΥΡΙΑΚΑΚΗΣ, Γενικός Γραμματέας της Πανελλήνιας Ομοσπονδίας Ενώσεων** **Στρατιωτικών (ΠΟΜΕΝΣ):** Σας ευχαριστώ.

Είμαι, Αντισυνταγματάρχης Εφοδιασμού Μεταφορών Κυριακάκης Γεώργιος, Γενικός Γραμματέας της Πανελλήνιας Ομοσπονδίας Ενώσεων Στρατιωτικών, (ΠΟΜΕΝΣ).Πριν ξεκινήσω την τοποθέτησή μου θέλω, να ευχαριστήσω όλα τα στελέχη των Ενόπλων Δυνάμεων, που για ακόμα μία φορά βρίσκονται δίπλα σε όλους τους πολίτες που δοκιμάζονται, από τις καταστροφικές πυρκαγιές και δίνουν τον καλύτερο εαυτό τους, για να σώσουνε περιουσίες, τον εθνικό πλούτο της πατρίδας μας και πάνω απ’ όλα ανθρώπινες ζωές.

 Κυρίες και κύριοι, Υπουργοί και βουλευτές της Διαρκούς Επιτροπής Κοινωνικών Υποθέσεων. Σας ευχαριστώ, για την τιμή που μας κάνατε να μας καλέσετε, για να σας γνωστοποιήσουμε τις θέσεις μας επί του σχεδίου νόμου του Υπουργείου Υγείας. Στο σημερινό υπό συζήτηση νομοσχέδιο, εντάσσεται η πράξη νομοθετικού περιεχομένου που επιχειρεί να ρυθμίσει το πρόβλημα της στελέχωσης των πληρωμάτων στα ασθενοφόρα του ΕΚΑΒ, με τη διάθεση μονώνυμού Στρατιωτικού Προσωπικού των Ενόπλων Δυνάμεων, για την εκτέλεση υπηρεσίας οδηγούς σε ασθενοφόρα οχήματα. Ως, Πανελλήνια Ομοσπονδία Ενώσεων Στρατιωτικών, είμαστε υποχρεωμένοι, να στηρίξουμε την ενίσχυση των πληρωμάτων των ασθενοφόρων από τη στιγμή που διακυβεύεται η προστασία της ανθρώπινης ζωής. Πρέπει όμως, να επισημάνουμε σοβαρά θέματα που προκύπτουν, ή θα προκύψουν από την διάθεση του προσωπικού των Ενόπλων Δυνάμεων ειδικότητας οδηγού και τα οποία θα πρέπει να επιλυθούν άμεσα.

 Απαιτείται, η ύπαρξη συγκεκριμένου θεσμικού πλαισίου, που θα θωρακίσει νομικά την εμπλοκή των στελεχών μας σε ξένα καθήκοντα όπως, αυτά αναφέρονται στην πράξη νομοθετικού περιεχομένου και θα είναι νομικά προστατευμένα σε περιπτώσεις τροχαίου ατυχήματος, θανάτου ασθενούς, πριν ή κατά τη διακομιδή έτσι ώστε, να μην έχουν να αντιμετωπίσουν ποινικές πειθαρχικές ή και αστικής φύσεως ευθύνες.

 Επείγουσα προνοσοκομιακή περίθαλψη δεν περιορίζεται στην οδήγηση ενός οχήματος, ούτε απλά στη διακομιδή των ασθενών, αλλά περιλαμβάνει ένα σύνολο χειρισμών και εφαρμογής επιστημονικών πρωτοκόλλων της επείγουσας ιατρικής, που φυσικά με την ειδική εκπαίδευση την οποία, δεν διαθέτει σχεδόν το σύνολο των συναδέλφων μας και φυσικά δε μπορούμε να μιλάμε για εκπαίδευση διάρκειας μίας μόνο ημέρας. Η διοικητική μέριμνα που αφορά στη διανομή και τη σίτιση του προσωπικού μας επίσης, έχει πολλά προβλήματα. Η διάθεση των συναδέλφων μας για την εκτέλεση υπηρεσίας οδηγούν στα ασθενοφόρα οχήματα, δεν θα πρέπει σε καμία περίπτωση να επιβαρύνουν υπέρμετρα το στρατιωτικό προσωπικό, το οποίο έχει επιβαρυνθεί όλα αυτά τα χρόνια σε αντικείμενα ξένα με την αποστολή των Ενόπλων Δυνάμεων, λειτουργώντας συνεχώς ως βοηθητικό προσωπικό των Υπουργείων. Να σημειώσω, ότι ένας πολύ σημαντικός αριθμός προσωπικού ήδη εμπλέκεται στα περίπολα πυρασφάλειας και στην κατάσβεση των πυρκαγιών, με ότι αυτό συνεπάγεται.

 Να τονίσουμε ότι η ικανότητα των Ενόπλων Δυνάμεων, ανταποκρίνεται σε κάθε δύσκολη αποστολή που της ανατίθεται. Δεν πρέπει να αποτελεί άλλοθι στη χρησιμοποίησή τους σε ανάγκες που αδυνατούν, να υλοποιήσουν τα Υπουργεία, λόγω ανευθυνότητας και ανικανότητας κάποιων. Θα πρέπει να αναζητηθούν και να αποδοθούν οι ευθύνες όλων όσων ευθύνονται για τη δημιουργία όλης αυτής της δυσάρεστης κατάστασης στο ΕΚΑΒ. Για να επιλύσει το ζήτημα η πολιτεία θα πρέπει να προχωρήσει άμεσα στις απαιτούμενες προσλήψεις Μόνιμου Προσωπικού Διασωστών, που επιβάλλονται για τη λειτουργία του ΕΚΑΒ ώστε, να αναβαθμίσει ουσιαστικά τις υπηρεσίες επείγουσας προσοκομειακής περίθαλψης και το Προσωπικό των Ενόπλων Δυνάμεων, να απεμπλακεί, το συντομότερο δυνατό και σίγουρα πριν από τις 31/12/2023.

 Όσον αφορά κύριε Πρόεδρε, στις διατάξεις του Υπουργείου Εσωτερικών, σας γνωρίζουμε ότι με τα άρθρα 19 και 23 του ν. 50/43/ 23, στο πλαίσιο εξορθολογισμό των κωλυμάτων εκλογιμότητας, επήλθαν σημαντικές αλλαγές που σχετίζονται πλέον των άλλων με την κατάργηση κωλυμάτων εκλογιμότητας, σε συγκεκριμένες κατηγορίες υποψηφίων καταργώντας για τις Δημοτικές Εκλογές εν γένει, αλλά και συγκεκριμένα για τις Δημοτικές Εκλογές της 8ης Οκτωβρίου του 2023, τα κωλύματα εκλογιμότητας, σε Αξιωματικούς των Σωμάτων Ασφαλείας και του Λιμενικού Σώματος Ελληνικής Αστυνομίας, μέχρι του βαθμό του Υπαστυνόμου Ά, του Υποπηραγού και του Ανθυποπλοιάρχου, που ήταν σε ισχύ με τον ν. 48/04/21. Εξαιρώντας όμως, τα στελέχη των Ενόπλων Δυνάμεων βαθμού Υπολοχαγού, Ανθυπολοχαγού για τους οποίους συνεχίζουν να ισχύουν οι περιορισμοί του νόμου αυτού.

Για τον λόγο αυτό, η Ομοσπονδία μας καλεί το Υπουργείο Εσωτερικών να εντάξει στο υπό συζήτηση νομοσχέδιο την πρότασή μας, ώστε να επέλθει τροποποίηση του ν. 5043/2023 και να συμπεριληφθούν σε αυτό οι Αξιωματικοί των Ενόπλων Δυνάμεων βαθμού Υπολοχαγού, Ανθυπολοχαγού και αντιστοίχων αποδεικνύοντας στην πράξη την βούληση για ισότιμη αντιμετώπιση των Στρατιωτικών με τους υπόλοιπους εργαζόμενους.

Σε αυτό το σημείο, σας ευχαριστώ και πάλι που μας καλέσαμε για να ακουστεί η φωνή των Στρατιωτικών.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε.

Τον λόγο έχει ο κ. Κωνσταντέλλος.

**ΓΡΗΓΟΡΙΟΣ ΚΩΝΣΤΑΝΤΕΛΛΟΣ (Πρόεδρος της Επιτροπής Θεσμών της ΚΕΔΕ):** Σας ευχαριστώ πολύ, κύριε Πρόεδρε.

 Το συγκεκριμένο υπό συζήτηση νομοσχέδιο στο Κεφάλαιο Α, έχει διατάξεις σχετικά με τις εκλογές ΟΤΑ Α΄ και Β΄ Βαθμού, είναι απόρροια μιας σειράς από συνεννοήσεις και επαφές οι οποίες έχουν γίνει με το Υπουργείο Εσωτερικών, ούτως ώστε να διευκρινιστούν ή να εξορθολογικοποιηθούν οι συγκεκριμένες διατάξεις, ενόψει και της εκλογικής διαδικασίας της 8ης Οκτωβρίου και εν αναμονή της εγκυκλίου που πρέπει να εκδοθεί οσονούπω- πριν από την έναρξη της προεκλογικής περιόδου 8 Αυγούστου με 8 Οκτωβρίου.

Εν κατακλείδι, στο άρθρο 7, με την αλλαγή αυτή ανά δημοτική ενότητα- άρα, μετατρέποντας και την εκλογική περιφέρεια σε δημοτική ενότητα- οι δήμοι του ν. 3852 που δεν είχε επέλθει κάποια μεταβολή, ουσιαστικά πλέον αντιμετωπίζονται ενιαία. Ήταν κάτι το οποίο είχε συζητηθεί και είχε ζητηθεί από την ΚΕΔΕ κατ’ επανάληψη. Στο ίδιο άρθρο, οι δημοτικές ενότητες του άρθρο 84 του παρόντος προφανώς διευκρινίζουν πολύ καλύτερα, καθότι η προηγούμενη διάταξη ανέφερε τις δημοτικές κοινότητες του «Καλλικράτη».

Όσον αφορά στο άρθρο 8, διατυπώθηκε σωστότερα ορίζοντας ως αρμόδιο το οικείο Πρωτοδικείο και όχι το Πολυμελές Πρωτοδικείο της έδρας της Περιφέρειας όπου όπως είχε συμπεριληφθεί στα προηγούμενα νομοθετήματα.

Στο άρθρο 15, όσον αφορά στην κατάρτιση Συνδυασμού και την υποβολή υποψηφιοτήτων, οι αλλαγές αφορούν κυρίως σε συμπληρώσεις και επαναδιατυπώσεις επί του άρθρου. Η μόνη ουσιαστικότερη αλλαγή αφορά στην εξαίρεση των υποψηφίων Προέδρων Δημοτικών Κοινοτήτων έως και 200 κατοίκων από την ποσόστωση του φύλου, προφανώς για δήμους όπου έχουν δεκάδες Δημοτικές Ενότητες και κάτι τέτοιο θα επιβάρυνε ακόμα παραπάνω την όλη διαδικασία. Η ΚΕΔΕ, επίσης, ζήτησε τη μείωση της προβλεπόμενης τιμής των παραβόλων από 250, 10 ευρώ που αντιστοιχούν για τον Πρόεδρο, τον υποψήφιο Δημοτικό Σύμβουλο και το Τοπικό Σύμβουλο κάτι το οποίο σε αυτή τη φάση δεν έχει γίνει αποδεκτό και για το οποίο υπάρχουν ακόμα συζητήσεις και συνεννοήσεις.

Τέλος για το άρθρο 10, για την προθεσμία παράδοσης ψηφοδελτίων. Ο εν ισχύει σήμερα νόμος έλεγε 20 μέρες πριν από τις εκλογές η παράδοση στον οικείο δήμο, αυτό λάμβανε υπ’ όψιν, ότι τα ψηφοδέλτια κλείνουν 30 Ιουνίου όπως ήταν η πρώτη έκδοση του εκλογικού νόμου, τροποποιείται σε 10 τουλάχιστον ημέρες, κάτι το οποίο είναι λογικό καθότι τα ψηφοδέλτια θα κλείσουν 31 Αυγούστου.

Για το άρθρο 11, προστέθηκε το «φθίνουσα σειρά» για την κατανομή των αδιάθετων εδρών άλλως πως το συγκεκριμένο άρθρο δεν θα έβγαζε νόημα.

Για το άρθρο 13, αναδιατυπώθηκε, αφού δεν έβγαζε νόημα η προηγούμενη διάταξη όσον αφορά την κατανομή εδρών σε περίπτωση ανακήρυξης ενός μόνο συνδυασμού σε Δημοτικές Κοινότητες έως 2.000 κατοίκους.

Τα υπόλοιπα ουσιαστικά είναι για την Περιφέρεια τα άρθρα.

Εκεί που υπάρχει όμως μια πάρα πολύ καλή εξέλιξη, είναι το άρθρο 20, που είναι ο ορισμός τρόπου εκλογής Δημοτικού Συμβουλίου Δημοτικής Κοινότητας άνω των δύο χιλιάδων κατοίκων. Κατ’ αρχάς, διορθώνεται το 301 σε 201 όριο για Δημοτικές Κοινότητες όσον αφορά τους κατοίκους και όπου εκεί εκλέγεται ο πρώτος σε προτίμηση Συνδυασμός της Δημοτικής Κοινότητας και αποσαφηνίζεται η εκλογή Προέδρου σε Δημοτική Κοινότητα άνω των 2.000 κατοίκων, δηλαδή, ο πρώτος σε ψήφους του επιτυχόντος Συνδυασμού, ο οποίος εκλέγει και τον Πρόεδρο της συγκεκριμένης Δημοτικής Κοινότητας.

Όσον αφορά, λοιπόν, στα ζητήματα που ήταν σε εκκρεμότητα, όπως, επίσης, και κάποια δευτερευούσης μεν σημασίας τα οποία συζητήθηκαν και επιλύθηκαν για τα ασυμβίβαστα και τα κωλύματα, η Κεντρική Ένωση Δήμων Ελλάδας εισηγείται ναι σ’ αυτές τις ρυθμίσεις και είναι μια καλή αρχή για πολλά πράγματα που βρίσκονται σε εκκρεμότητα και τα οποία πρέπει να επιλυθούν άμεσα στα πλαίσια της νέας ηγεσίας του Υπουργείου Εσωτερικών και της νέας κυβέρνησης.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Κύριε Κωνσταντέλλο, προς έκπληξή μου, κρατήσατε τον χρόνο.

**ΓΡΗΓΟΡΙΟΣ ΚΩΝΣΤΑΝΤΕΛΛΟΣ (Προέδρος της Επιτροπής Θεσμών της ΚΕΔΕ)**: Εσείς με ξέρετε, κύριε Πρόεδρε, όταν μου λένε 3 λεπτά παίρνω 13, αλλά σήμερα είναι πολλοί ομιλητές και είπα να είμαι στα 4 λεπτά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Χαιρόμαστε. Βέβαια εδώ είναι η Επιτροπή Κοινωνικών Υποθέσεων, υπάρχουν διατάξεις του Υπουργείου Εσωτερικών για τις εκλογές και για την αυτοδιοίκηση, αλλά, τέλος πάντων, πέφτει και σε εμάς αυτό το μερίδιο να σχολιάσουμε και να συζητήσουμε ως Επιτροπή τα θέματα αυτά.

Ευχαριστούμε.

Τον λόγο έχει ο κ. Εξαδάκτυλος, Πρόεδρος του Πανελλήνιου Ιατρικού Συλλόγου.

**ΑΘΑΝΑΣΙΟΣ ΕΞΑΔΑΚΤΥΛΟΣ (Πρόεδρος του Πανελλήνιου Ιατρικού Συλλόγου)**: Ευχαριστώ, κύριε Πρόεδρε.

Αρχικά να σας συγχαρώ για την επανεκλογή σας στη θέση του Προέδρου και να συγχαρώ, επίσης, όλα τα νέα κοινοβουλευτικά μέλη της Επιτροπής και να ευχηθούμε, όπως και στη νέα ηγεσία του Υπουργείου Υγείας μία γόνιμη και παραγωγική θητεία, χωρίς τις προκλήσεις που αντιμετώπισε το προηγούμενο διάστημα αυτή η Επιτροπής, η οποία, πολλές φορές συνεδρίασε για την πανδημία αυτή που αναστάτωσε τη ζωή όλων.

 Για το συγκεκριμένο νομοσχέδιο θα αναφερθώ σε τρία θέματα. Θα ξεκινήσω από τα πιο απλά και θα πάω και στο τελευταίο που είναι η στελέχωση του ΕΚΑΒ.

Το πρώτο θέμα στο οποίο θα ήθελα να αναφερθώ είναι η παράταση της θητείας των νυν διοικήσεων των νοσοκομείων μέχρι τα τέλη Σεπτεμβρίου, τονίζοντας ότι δίνεται μία καλή ευκαιρία πλήρους αξιολόγησης των διοικήσεων αυτών και, καθώς δεν υπάρχει και το θέμα της αποζημίωσης, όποιες δεν έχουν ανταποκριθεί στο επίπεδο που θέλει η κυβέρνηση και σ’ αυτό το οποίο προσδοκά με τον ΕΣΥ που έχει θέσει ως πρώτη προτεραιότητα, χωρίς να καταβάλει αποζημιώσεις, να τις αντικαταστήσει με διοικήσεις οι οποίες θα είναι καλύτερες από τις προηγούμενες. Ως Πανελλήνιος Ιατρικός Σύλλογος θα θέλαμε, όμως, να μην υπάρχει περαιτέρω παράταση της θητείας, καθώς στα καινούργια διοικητικά συμβούλια, με πρόσφατο νόμο που ψηφίστηκε, συμμετέχουν εκπρόσωποι των κατά τόπους ιατρικών συλλόγων και αυτό για να ενεργοποιηθεί χρειάζονται καινούργιες διοικήσεις.

Θετικό, επίσης, θεωρούμε ότι δίνεται η δυνατότητα οι διοικήσεις να μπορούν να προσλαμβάνουν προσωπικό με αποδείξεις παροχής υπηρεσιών. Αυτό διευκολύνει πάρα πολύ, διότι έχει μία ευελιξία και ανταποκρίνεται και σε σύντομο χρονικό διάστημα στην κάλυψη των αναγκών, με την μόνη υποσημείωση ότι δεν θα πρέπει να είναι ένας τρόπος εξυπηρέτησης. Θα πρέπει, δηλαδή, να υπάρχει χρηστή διοίκηση, αντικειμενική κρίση και δίκαιη αντιμετώπιση όπου υπάρχουν περισσότεροι από ένας ενδιαφερόμενοι και, μάλιστα, θα έλεγα ότι δεν θα πρέπει να έχουν και ειδική μεταχείριση, γιατί υπάρχουν περιπτώσεις όπου οι άνθρωποι οι οποίοι απασχολούνται με αυτόν τον τρόπο έχουν πολύ λιγότερα καθήκοντα τα οποία εγκατέλειψαν για να συμμετέχουν σ’ αυτόν τον τρόπο παροχής υπηρεσιών, επιβαρύνοντας τους μέχρι χθες συναδέλφους τους. Για να γίνω σαφής, παιδίατρος στο Σάμο παραιτήθηκε και προσελήφθη με μπλοκάκι και δεν μπορούν να βγουν οι εφημερίδες σήμερα. Εδώ χρειάζεται μια μικρή πρόβλεψη.

Σε ό,τι αφορά στο ΕΚΑΒ, που μάλλον είναι και το θέμα αιχμής αυτού του νομοσχεδίου που επικυρώνει την Πράξη Νομοθετικού Περιεχομένου, δεν νομίζω ότι υπάρχει λογικός άνθρωπος που θα πίστευε ότι υπήρχε άλλος τρόπος να αλλάξει η εικόνα στο πεδίο εχθές, όπως άλλαξε. Δεν πιστεύω, δηλαδή, ότι υπήρχε έστω και ένας ειλικρινής ο οποίος να είχε την αίσθηση ότι θα μπορούσε μέσα στο χρονικό διάστημα που αυτή η Πράξη Νομοθετικού Περιεχομένου άλλαξε την κατάσταση στο πεδίο διπλασιάζοντας τις βάρδιες ουσιαστικά, να την είχε αλλάξει.

Ξέρουμε όλοι ότι οι μόνιμες προσλήψεις απαιτούν χρόνο και ο χρόνος αυτός θα αφορούσε την ερχόμενη περίοδο.

Επίσης, γνωρίζουμε όλοι ότι η χώρα μας έχει ανάγκες που συστέλλονται και διαστέλλονται κατά τόπο και κατά χρόνο. Επίσης, γνωρίζουμε όλοι ότι η πιθανότητα ενός ανθρώπου που πνίγεται σε μια παραλία εάν είναι μόνος του είναι μηδενικές, αν είναι κάποιος δίπλα του είναι περισσότερες και αν κάποιος που γνωρίζει, πολύ περισσότερες.

Άρα, πολύ λογική η ρύθμιση αυτή. Δύο πράγματα θα θέλαμε να επισημάνουμε. Πρώτον, χρειάζεται μία εκπαίδευση κατά το δυνατόν πληρέστερη και διαρκής για τους ανθρώπους που από άλλες υπηρεσίες οδηγούν τα ασθενοφόρα και αυτό ίσως θα πρέπει να αποτελέσει και μια αφορμή να το σκεφτούμε γενικότερα, γιατί πολλές προκλήσεις έχουμε καθημερινά και στο επίπεδο των πυρκαγιών που συναντούμε τώρα όπου πρέπει να συμμετέχει και η κοινωνία στην αντιμετώπιση. Δε μπορεί οι υπηρεσίες να είναι τόσο πολυάριθμες όσο θα θέλαμε ιδανικά.

Το δεύτερο είναι ότι δεν θα πρέπει τόσο αυτή η ρύθμιση να αναστείλει τις μόνιμες προσλήψεις και τη μόνιμη ενίσχυση του ΕΚΑΒ, οι οποίοι είναι δεδομένοι και χρειάζεται. Να επισημάνω ότι αντιμετωπίζει και μια δυσκολία, καθώς δεν υπάρχει αριθμός υποψηφίων επαρκής για τις θέσεις που χρειαζόμαστε την περίοδο αιχμής. Σας ευχαριστώ.

 Στο σημείο αυτό γίνεται η β ΄ανάγνωση του καταλόγου των μελών της Επιτροπής.

 Παρόντες ήταν οι βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Σταθόπουλος.

**ΔΗΜΗΤΡΙΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος):** Ευχαριστώ, κ. Πρόεδρε. Είμαστε εδώ για να καταθέσουμε τις απόψεις μας για ένα σημαντικό νομοσχέδιο που επιχειρεί τη στελέχωση των ασθενοφόρων του ΕΚΑΒ από πυροσβέστες οδηγούς. Να δηλώσω ότι αυτή τη στιγμή στη μάχη με τη φωτιά που έχει πλήξει την Ελλάδα είμαστε στα μέτωπα και θα αναλύσω ακριβώς τι συμβαίνει.

Σαν Ομοσπονδία εκπροσωπούμε τους υπαλλήλους του Π.Σ. και παρακολουθούμε με εξαιρετικό ενδιαφέρον την προσπάθεια αυτή και βέβαια και με σοβαρότητα και υπευθυνότητα την κυβέρνηση για να «εξασφαλίσει» οδηγούς στο ΕΚΑΒ. Όσον αφορά το Π.Σ. αναφέρω ότι σύμφωνα με αυτά για τις δομές που χρειάζονται ενίσχυση όπως λέει ο νόμος «δύναται». Αυτό σημαίνει ότι για την εκτέλεση της υπηρεσίας θα πάει ένας οδηγός αν η δομή το ζητήσει και βέβαια αν οι υπηρεσιακές ανάγκες το επιτρέψουν και δεν το απαγορεύσουν.

Βέβαια, για να λυθεί το μεγάλο αυτό ζήτημα πρέπει η πολιτεία άμεσα να προχωρήσει στις προσλήψεις που επιβάλλονται για τη λειτουργία του ΕΚΑΒ, έτσι ώστε να αναβαθμίσει τις υπηρεσίες επείγουσας νοσοκομειακής περίθαλψης. Βέβαια, προσπαθεί με μία λύση προσωρινή, αλλά άμεση να στελεχώσει τα ασθενοφόρα αυτά με οδηγούς από το Π.Σ., αλλά είναι με ένα σεμινάριο κάποιων ωρών.

Είναι αυτονόητο ότι μια νοσοκομειακή περίθαλψη δεν περιορίζεται σε κάποιες ώρες σεμιναρίου. Θα ήθελα να αναφέρω και το γνωρίζουν κάποιοι Βουλευτές και ο κ. Υπουργός, με το ν. 4368/2016, ο οποίος, δεν εφαρμόστηκε ποτέ και αναφέρει ότι δίνουμε οδηγούς πυροσβέστες στο ΕΚΑΒ για να τους ενισχύσουμε. Δεν εφαρμόστηκε ποτέ.

Δεν αναρωτηθήκατε γιατί δεν εφαρμόστηκε ποτέ; Συγκεκριμένα στις το 2016 εννέα ασθενοφόρα που μας έχει κάνει δωρεά το Ίδρυμα Λάτση και η Ένωση Εφοπλιστών και τα πρόσφερε το Πυροσβεστικό Σώμα στο ΕΚΑΒ. Θεωρούμε γενικά ότι είναι έξω από τη νομιμότητα η ανάθεση στους εργαζομένους του Πυροσβεστικού Σώματος καθηκόντων ξένων και αλλότριων προς τα αμιγή υπηρεσιακά τους καθήκοντα γιατί το νομικό πλαίσιο που διέπει, όπως είπε και ο συνάδελφός μου ο στρατιωτικός, ότι αν γίνει κάποιο ατύχημα και δεν μιλάμε αν γίνει κάποιος σοβαρός τραυματισμός, η ασφάλεια που έχουν αυτά τα οχήματα δεν είναι ακριβώς ίδια με αυτή του δημοσίου, οπότε υπάρχει ένα θεσμικό κενό εκεί σε περίπτωση ατυχήματος. Βέβαια πρέπει να υπάρξει ένα καθορισμένο θεσμικό πλαίσιο επάνω σε όλο αυτό το πλαίσιο.

Επίσης, αξιολογούμε σωστή την πρόθεση ενίσχυσης των ευέλικτων δομών του ΕΚΑΒ, που καθημερινά δίνει τη μάχη για τη σωτηρία της ανθρώπινης ζωής. Θεωρείται βέβαιη και δεδομένη από την πλευρά των Ελλήνων πυροσβεστών η βούλησή μας να προσφέρουμε στον Έλληνα πολίτη. Το Πυροσβεστικό Σώμα είναι ο βραχίονας της πολιτικής προστασίας και θα κάνουμε τα αδύνατα δυνατά για αυτό το θέμα αλλά θεωρούμε πάλι ότι δεν μπορεί να εφαρμοστεί στην πράξη αφού η υποστελέχωση των υπηρεσιών του Πυροσβεστικού Σώματος και όπως είναι γνωστό με … που βγήκε πριν τέσσερις μήνες απαριθμεί 3.600 οργανικές θέσεις στους 11.200 μόνιμους, που πρέπει ξαφνικά να καλυφθούν και αυτές. Δεν πρέπει σε καμία περίπτωση να … ούτε καν στις δικές μας ανάγκες, ανάγκες οι οποίες καλύπτονται από τη διαρκή υπέρ εργασία του Πυροσβεστικού Σώματος, με συνεχόμενη επιφυλακή και το αναγνωρίζει και η κυβέρνηση. Εν μέσω μιας κατάστασης που όλοι βιώνουμε με καύσωνες, με ακραία καιρικά φαινόμενα γεγονός που εκ των πραγμάτων καθιστά δύσκολη την αποστολή μας.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ(Πρόεδρος της Επιτροπής):** Σας ευχαριστώ και εγώ.

 Η διαδικασία θα έχει ως εξής: Θα δώσω τον λόγο στους Εισηγητές και αν υπάρχει και Βουλευτής που έχει να θέσει ερωτήσεις θα ακολουθήσει. Οι Εισηγητές των κομμάτων να θέσουν ερωτήσεις, να μην κάνουμε τοποθετήσεις, να θέσουμε ερωτήσεις στους φορείς επάνω σε αυτά που είπαν, αν βέβαια υπάρχει κάποια ερώτηση, δεν είναι υποχρεωτική η παρέμβαση.

 Στο σημείο αυτό να καλωσορίσω και τον νέο μας Υπουργό Υγείας, κ. Χρυσοχοΐδη, όπου του εύχομαι καλή θητεία και πιστεύω ότι θα έχουμε πολύ καλή συνεργασία. Σημειώνει, λοιπόν, και ο Υπουργός τα θέματα.

Τον λόγο έχει η Εισηγήτρια της Πλειοψηφίας, κυρία Αικατερίνη (Κατερίνα) Παπακώστα-Παλιούρα.

 **ΑΙΚΑΤΕΡΙΝΗ (ΚΑΤΕΡΙΝΑ)ΠΑΠΑΚΩΣΤΑ – ΠΑΛΙΟΥΡΑ** **(Εισηγήτρια της Πλειοψηφίας):** Κύριε Πρόεδρε,  να ευχαριστήσω κι εγώ από την πλευρά μου τους φορείς. Μια ερώτηση θα κάνω για όλους όσους τοποθετήθηκαν σήμερα και να ευχαριστήσουμε τους φορείς, για το γεγονός ότι βρίσκονται σήμερα εδώ μαζί μας και τοποθετήθηκαν σχετικά με θέματα του νομοσχεδίου. Επειδή όσοι μίλησαν, ο κύριος Εξαδάκτυλος, ο κύριος Γιαννάκος ο κύριος Πετρίδης, ο κύριος Κυριακάκης και ο κ. Σταθόπουλος επικεντρώθηκαν στην Κύρωση της από 5/7/23 Πράξης Νομοθετικού Περιεχομένου, που αφορά στις ρυθμίσεις για την αντιμετώπιση της κατεπείγουσας ανάγκης ενίσχυσης και τη στελέχωση των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας κτλ., θα ήθελα να κάνω σε όλους μια κοινή ερώτηση.

 Η συγκεκριμένη Πράξη Νομοθετικού Περιεχομένου, έχει μια συγκεκριμένη χρονική ισχύ μέχρι το τέλος του έτους και προφανώς την θέσπιση της, την επέβαλαν συγκεκριμένες επείγουσες ανάγκες τις οποίες όλοι γνωρίζουμε τη δεδομένη χρονική στιγμή. Θα ήθελα, λοιπόν, να ρωτήσω επειδή ακούστηκαν και για προσλήψεις συμβασιούχων 20000 άμεσα και νομίζω ο κ. Γιαννάκος το είπε αυτό, αν πιστεύουν πραγματικά ότι μέσα στους επόμενους 3 μήνες, θα μπορούσε να ολοκληρωθεί αυτή η διαδικασία όταν σήμερα η χώρα χρειάζεται υπό τις παρούσες επείγουσες συνθήκες την άμεση δυνατότητα συγκεκριμένων πληρωμάτων από τους ΟΤΑ, από το πυροσβεστικό σώμα, από τις Ένοπλες Δυνάμεις προκειμένου να μπορέσει η χώρα να ανταπεξέλθει σε αυτές τις συνθήκες.

 Εννοείται, ότι, όλοι γνωρίζουν ότι και στις προγραμματικές δηλώσεις ο Πρωθυπουργός τοποθετούμενος, μίλησε για ανασύσταση του ΕΣΥ, αλλά και στο ΕΚΑΒ ήδη βρίσκεται σε εξέλιξη μια διαδικασία προκήρυξης και πρόσληψης τουλάχιστον 250 ατόμων. Όλοι γνωρίζουμε, ότι ο ΑΣΕΠ λειτουργεί με χρονοβόρες διαδικασίες, γι αυτό και η αρμόδια Υπουργός Εσωτερικών ήδη από τις πρώτες συνομιλίες και επαφές που έχει κάνει, είναι με τον Πρόεδρο του ΑΣΕΠ για το πώς θα επιταχυνθούν αυτές οι διαδικασίες. Ρωτάω, λοιπόν, εν τοις πράγμασι πώς εκείνοι πιστεύουν ότι σήμερα μπορεί άμεσα να επιλυθεί η επείγουσα κατάσταση η οποία έχει δημιουργηθεί, λαμβάνοντας υπόψιν βεβαίως όλες τις διατάξεις της συγκεκριμένης πράξης νομοθετικού περιεχομένου. Νομίζω, ότι και ο κύριος Εξαδάκτυλος σημείωσε ότι δύνανται οι υπηρεσίες αυτές. Δεν κάνουμε επίταξη δεν μιλάμε για επίταξη στο νομοσχέδιο. Μιλάμε για τη δυνατότητα εφόσον οι αρμόδιες δομές κρίνουν, ότι μπορούν να προσφέρουν το συγκεκριμένο προσωπικό χωρίς να διαταραχθεί η δική τους εύρυθμη λειτουργία. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Παρακαλώ, να γίνουν συγκεκριμένες ερωτήσεις σε συγκεκριμένους φορείς και να μην αρχίσουμε να ρωτάμε όλους τα πάντα.

**ΑΙΚΑΤΕΡΙΝΗ (ΚΑΤΕΡΙΝΑ)ΠΑΠΑΚΩΣΤΑ – ΠΑΛΙΟΥΡΑ** **(Εισηγήτρια της Πλειοψηφίας):** Επιτρέψε μου, η ερώτηση μου απευθύνεταιστον κ. Εξαδάκτυλο, στον κ. Γιαννάκο και στον κ.Πετρίδη**.**

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Να σημειώσουν οι φορείς για ποιους είναι οι ερωτήσεις για να απαντήσουν.

 Τον λόγο έχει ο κύριος Παναγιωτόπουλος από τη μεριά του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ(Εισηγητής της Μειοψηφίας):** Να ρωτήσω τον κ. Εξαδάκτυλο, εάν το θεωρεί σωστό και πρέπον, το εξάωρο εκπαίδευσης αυτού του προσωπικού του πυροσβεστικού σώματος και των Ενόπλων Δυνάμεων είναι αρκετό για να υποκαταστήσει την ειδικότητα του διασώστη στο ΕΚΑΒ; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Τσίμαρης από τη μεριά του ΠΑΣΟΚ.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστούμε τους εκπροσώπους των φορέων για τις εύστοχες και κατατοπιστικές επισημάνσεις τους. Θέλω και εγώ να ρωτήσω τον κ. Εξαδάκτυλο ακριβώς το ίδιο που ρώτησε και ο εκπρόσωπος του ΣΥΡΙΖΑ, δηλαδή, κατά πόσο αυτή η δομή των ασθενοφόρων που επιχειρείται έχει μια σχετική ασφάλεια. Θέλω να ρωτήσω και τον κύριο Κωνσταντέλλο, εάν οι συγκεκριμένες αλλαγές των άρθρων 7, 21 του νομοσχεδίου αποτελούν στο σύνολό τους και με το συγκεκριμένο περιεχόμενο, επίσημο αίτημα της ΚΕΔΕ και αν ναι, αυτές οι σχετικές αποφάσεις έχουν παρθεί ομόφωνα ή κατά πλειοψηφία.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Φλώρος από τους ΣΠΑΡΤΙΑΤΕΣ.

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «Σπαρτιάτες»):** Θέλω να κάνω μια ερώτηση. Θέλω να ρωτήσω και τον κύριο Εξαδάκτυλο, θέλω να ρωτήσω και τον κύριο Γιαννάκο που είναι Πρόεδρος της ΠΟΕΔΗΝ. Ιδανικά θα ήθελα και τον κύριο Μαθιόπουλο, αλλά απουσιάζει. Βασικά θα ήθελαν να μας πουν, υπάρχουν αυτή τη στιγμή, από όσο γνωρίζουμε χιλιάδες απόφοιτοι του ΙΕΚ ΕΚΑΒ. Γιατί δεν γίνονται, αυτοί, πρόσληψη; Αν όντως το γνωρίζουν και οι ίδιοι. Είναι έτοιμοι από ότι καταλαβαίνουμε και εκπαιδευμένοι, έχουν κάνει και την εξάμηνη την εκπαίδευση την πρακτική και αν συμφωνούν ότι ακόμα και με αυτή την Πράξη Νομοθετικού Περιεχομένου που θέλει να φέρει, ξαναλέω, όπως είπα και στην προηγούμενη συνεδρίαση, Πυροσβεστική και Ένοπλες Δυνάμεις στο να συνδράμουν ουσιαστικά και να βοηθήσουν, έστω κι αυτό το εξάμηνο, κουτσό-στραβό. Εγώ αυτό πιστεύω, ότι εγώ ξαναλέω την άποψή μου για την Πυροσβεστική.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Όχι τοποθετήσεις και απόψεις. Ερωτήσεις μόνο, παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «Σπαρτιάτες»):** Εγώ θεωρώ, λοιπόν, ότι είναι και νομίζω συμφωνούν και θα συμφωνήσει και ο κύριος Γιαννάκος, αν δεν κάνω λάθος, σε αυτό ότι πάλι είναι ελλιπής η εκπαίδευση ακόμα και στις Ένοπλες Δυνάμεις και στην Πυροσβεστική. Θέλω να μας πούνε τις απόψεις τους πάνω σε αυτό. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Να έχουμε και την τοποθέτηση του κυρίου Πατούλη, για να ολοκληρώσουμε τους φορείς. Τώρα, οι προηγούμενοι αν έχετε καμμιά ερώτηση την κάνετε, από τους Εισηγητές. Λοιπόν, μας ακούτε κύριε Πατούλη; Ανοίξτε το μικρόφωνο, αλλιώς δεν μπορούμε να επικοινωνήσουμε. Καλημέρα, κύριε Περιφερειάρχα. Για 3 λεπτά ο λόγος σε εσάς.

**ΓΕΩΡΓΙΟΣ ΠΑΤΟΥΛΗΣ (Α΄ Αντιπρόεδρος της Ένωσης Περιφερειών Ελλάδος και Περιφερειάρχης Αττικής):** Θα ήθελα, πάνω από όλα, να συγχαρώ για αυτή την πρωτοβουλία και προπαντός να πω ότι στην προσπάθεια την οποία έχουμε από τη Διαρκή Επιτροπή Κοινωνικών Υποθέσεων, μετά την απόφαση που έλαβε κατά τη συνεδρίασή της 21 Ιουλίου 2023, είμαστε εδώ παρόντες σε ένα θέμα, το οποίο προφανώς ανήκει στην Τοπική Αυτοδιοίκηση, πέραν των γενικών οδηγιών χρήσης και των συγκεκριμένων κωδικών που σας έχουμε αποστείλει για την προσπάθεια αυτή, θεωρούμε ότι το σχέδιο νόμου το οποίο σήμερα βρίσκεται σε διάσκεψη είναι ένα σχέδιο το οποίο σαφέστατα δημιουργεί μια άλλη διαδικασία για τα θέματα της πρόληψης, της πρωτοβάθμιας περίθαλψης και της νοσοκομειακής περίθαλψης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Μάλλον στο δρόμο είναι ο κύριος Πατούλης. Από αυτά που μας είπε νομίζω καταλάβαμε ότι συμφωνεί με το νομοσχέδιο. Λοιπόν, προχωράμε στη διαδικασία. Η κυρία Αθανασίου, από την Ελληνική Λύση, έχει τον λόγο.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Μία μόνο ερώτηση θα ήθελα να κάνω στον κύριο Γιαννάκο. Ακούσαμε για 250 άτομα προσλήψεις στο ΕΚΑΒ και θα ήθελα να τον ρωτήσω εάν αυτός ο αριθμός είναι ένας αριθμός ικανός να λύσει τα προβλήματα σε όλη την ελληνική επικράτεια και ποιος θα ήταν γι’ αυτόν ο ιδανικός αριθμός πρόσληψης; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Η κυρία Κουρουπάκη, λοιπόν, θα είναι η Εισηγήτρια. Έχετε κάποια ερώτηση να κάνετε;

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Καλησπέρα σας. Θα ήθελα να απευθυνθώ στο κύριο Γιαννάκο. Από ότι παρατήρησα δεν αναφέρθηκε στο άρθρο 5 του νομοσχεδίου σχετικά με την παροχή υπηρεσιών στο Εθνικό Σύστημα Υγείας με καθεστώς έκδοσης απόδειξης παροχής υπηρεσιών και θα ήθελα με ενδιαφέρον να ακούσω την τοποθέτηση του, ως υγειονομικός 22 χρόνια. Είμαι βιολόγος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Ηλιόπουλος.

**ΑΘΑΝΑΣΙΟΣ ΗΛΙΟΠΟΥΛΟΣ**: Μια ερώτηση θα ήθελα να κάνω στον κύριο Κωνσταντέλλο. Ποια είναι η θέση και αν υπάρχει θέση της ΚΕΔΕ σε σχέση με την μεταφορά εργαζομένων από τους δήμους στο ΕΚΑΒ γι’ αυτή τη συνθήκη.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ευχαριστούμε. Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ**: Κύριε Πρόεδρε, για την Πράξη Νομοθετικού Περιεχομένου που αφορά την ενίσχυση της στελέχωσης των πληρωμάτων των ασθενοφόρων του ΕΚΑΒ, προς τον κύριο Εξαδάκτυλο. Επειδή, παρακολουθώ τον Επιστημονικό Σύλλογο των Γιατρών με τις εύστοχες κατά καιρούς παρατηρήσεις και προσεγγίσεις γύρω από ζητήματα επιστημοσύνης που αφορούν όλο τον κόσμο που υπηρετεί στον τομέα υγείας, είτε ιδιώτες, είτε στο δημόσιο. Ρωτάω, λοιπόν, τώρα ανεξάρτητα από ποιες ώρες θα πρέπει να εκπαιδευτεί ένας άνθρωπος για να προσφέρει αυτές τις υπηρεσίες που προτείνει η Πράξη Νομοθετικού Περιεχομένου και σήμερα το σχέδιο νόμου, δεν θα πρέπει να υπάρχει μια πιστοποίηση σε αυτούς τους ανθρώπους; Θα μπορεί ο καθένας, ακόμη και ένας απλός πολίτης, με 6 ώρες εκπαίδευση, να προσφέρει αυτές τις υπηρεσίες; Τι λέει ο Ιατρικός Σύλλογος, ο κατά βάση αρμόδιος επιστημονικός σύλλογος της χώρας; Με ποια πιστοποίηση;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ενδιαφέρον ερώτημα. Τον λόγο έχει ο κ. Εξαδάκτυλος.

**ΑΘΑΝΑΣΙΟΣ ΕΞΑΔΑΚΤΥΛΟΣ (Πρόεδρος του Πανελλήνιου Ιατρικού Συλλόγου (Π.Ι.Σ.))**: Θα μου επιτρέψετε πριν απαντήσω να διευκρινίσω ότι ο Πανελλήνιος Ιατρικός Σύλλογος δεν είναι σωματείο. Είναι Νομικό Πρόσωπο Δημοσίου Δικαίου. Διέπεται από νόμο και από το νόμο είμαστε ορισμένοι ως σύμβουλοι της πολιτείας. Αυτό παρακαλώ πολύ να το έχετε στη σκέψη σας για να κρίνετε τα λεγόμενά μας σήμερα, αλλά και κατά καιρούς.

Σε ό,τι αφορά στο ερώτημα της πρώτης κυρίας Βουλευτού, αισθάνομαι ότι δεν με αφορά. Εγώ ξεκαθάρισα ότι δεν υπήρχε κανένας άλλος τρόπος να αλλάξει η εικόνα στο πεδίο όπως άλλαξε από χθες, δηλαδή από την ώρα που η Πράξη Νομοθετικού Περιεχομένου υπεγράφη. Δεν υπάρχει κανένας άλλος τρόπος. Άρα, δεν με αφορά η πρώτη ερώτηση.

Σχετικά με τον χρόνο εκπαίδευσης. Αν θέλετε να τον κάνετε διασώστη τον πυροσβέστη, προφανώς δεν αρκούν οι έξι ώρες. Είναι σαφές. Εάν θέλετε, όμως, να έχετε έναν άνθρωπο, ο οποίος θα μεταφέρει έναν διασώστη και θα βοηθήσει έναν διασώστη στο να προσφέρει σε κάποιον ο οποίος κινδυνεύει, οι έξι ώρες επαρκούν και αυτό είναι το ζητούμενο. Ασφαλώς θα πρέπει να έχουμε υπόψη μας ότι και η καθημερινή λειτουργία πάνω σε όλα τα επαγγέλματα του χώρου της υγείας, συνιστά εκπαίδευση. Δηλαδή και η εργασία είναι εκπαιδευτικός χρόνος, διότι και ο γιατρός όταν τελειώνει τις εξαετείς σπουδές του και πηγαίνει για πρώτη φορά να δει ασθενή, δεν σας κρύβω ότι δεν έχει την ίδια ευχέρεια που θα έχει μετά από μερικές εβδομάδες, μερικούς μήνες και πάει λέγοντας. Προφανώς, βεβαίως, δεν είναι μόνιμη λύση. Αυτό το είπαμε. Το λέει άλλωστε και η Πράξη Νομοθετικού Περιεχομένου.

Σχετικά με τους αριθμούς που υπάρχουν διαθέσιμοι για την πρόσληψη στο ΕΚΑΒ, δεν είμαι καθόλου σίγουρος ότι είναι έτσι, διότι η πρόσφατη προκήρυξη στο ΕΚΑΒ, αν δεν κάνω λάθος, δεν συγκέντρωσε τον αριθμό των υποψηφίων για τις θέσεις τις οποίες προκήρυξε. Άρα και αυτό να το δούμε.

Νομίζω ότι έχω καλύψει τα ερωτήματα. Αν κάτι δεν κάλυψα, παρακαλώ πείτε μου να το απαντήσω.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Γιαννάκος.

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (Π.Ο.Ε.ΔΗ.Ν.)):** Ευχαριστώ. Σε σχέση με τις ερωτήσεις θα προσπαθήσω να τις κωδικοποιήσω. Στο ΕΚΑΒ επιχειρούν πρωί και απόγευμα 45 ασθενοφόρα αντί για 90 και το βράδυ επιχειρούν 25 ασθενοφόρα αντί για 50. Στα περισσότερα νησιά μας επιχειρούν από ένα ασθενοφόρο σε κάθε βάρδια, ενώ χρειάζονται τουλάχιστον δύο. Αντιλαμβάνονται όλοι τους λόγους. Αυτό συμβαίνει γιατί υπάρχει μεγάλη έλλειψη διασωστών. Πράγματι, στην αρχή του χρόνου συστήθηκε ο επικουρικός πίνακας και δεν υπήρχε ενδιαφέρον, όχι γιατί δεν υπάρχουν υποψήφιοι, υποψήφιοι υπάρχουν χιλιάδες οι οποίοι έχουν τελειώσει τη σχολή ΙΕΚ του ΕΚΑΒ και είναι άνεργοι, όμως κανείς διασώστης δεν πηγαίνει να δουλέψει ως επικουρικός μακριά από τον τόπο πατρικής κατοικίας με 800 ευρώ το μήνα. Στα νησιά το κόστος διαβίωσης είναι πολύ υψηλότερο και εκεί ούτε η τοπική αυτοδιοίκηση βοηθάει πολλές φορές με την εξεύρεση.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πόσοι μπήκαν στον πίνακα επικουρικών;

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (Π.Ο.Ε.ΔΗ.Ν.)):** Για την Αττική ήταν ελάχιστοι, 25 εξαντλήθηκαν, προσελήφθησαν όλοι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Που μένουν, αυτοί δεν μένουν εδώ στην Αττική; Μόνο 25 δηλώσαν;

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (Π.Ο.Ε.ΔΗ.Ν.)):** Μπορεί να πάει για δουλειά στην Σαντορίνη;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν λέω για τα νησιά. Λέω για την κάλυψη εδώ.

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Εργαζομένων Δημόσιων Νοσοκομείων (Π.Ο.Ε.ΔΗ.Ν.)):** Το δεύτερο στοιχείο είναι οι μισθοί. Ο επικουρικός είναι στον αέρα. Γι’ αυτό είπαμε ότι θα πρέπει να μονιμοποιηθούν οι συμβασιούχοι. Δεν είπαμε εμείς ότι θέλουμε να προσλάβει η κυβέρνηση αύριο 20.000 συμβασιούχους. Είπαμε ότι δουλεύουν στο σύστημα εδώ και πολλά χρόνια συνολικά 20.000 συμβασιούχοι. Υποσχέθηκε η πολιτεία, το κράτος, να τους μονιμοποιήσει και είναι συνεχώς με ολιγόμηνες παρατάσεις των συμβάσεων. Θα πρέπει, λοιπόν, να γίνει προκήρυξη μόνιμου προσωπικού, εάν θέλουμε να στελεχώσουμε τις μονάδες υγείας και το ΕΚΑΒ και να βελτιωθούν οι μισθοί και τα κίνητρα. Υπάρχει ζήτημα με αυτούς τους χαμηλούς μισθούς. Ασφαλώς και οι 250, θα το δείτε τώρα που έγινε προκήρυξη επικουρικού προσωπικού δεν θα υπάρξει τόσο πολύ ενδιαφέρον για τους λόγους που είπα πριν. Οι διασώστες είναι άνθρωποι, είναι συνάδελφοι οι οποίοι έχουν τελειώσει τη σχολή ΙΕΚ του ΕΚΑΒ δύο χρόνια. Έχουν εξειδίκευση, επαγγελματική κατάρτιση, έχουν κάνει πρακτική άσκηση έξι μήνες σε ασθενοφόρο. Δεν μπορούν να τους υποκαταστήσουν άνθρωποι με πολύ μικρή εκπαίδευση ολίγων ωρών. Είναι επικίνδυνο και για τον ασθενή. Οι πρώτες βοήθειες είναι πολύ σημαντικές για έναν ασθενή. Είναι επικίνδυνο και για το προσωπικό που κάνει τη διακομιδή. Ξέρετε πόσες μηνύσεις γίνονται κάθε φορά από συγγενείς που νομίζουν ότι φταίνε οι διασώστες, φταίνε τα ΕΚΑΒ, χωρίς πραγματικά να υπάρχει τέτοιο πράγμα. Για φανταστείτε, λοιπόν, όταν μαθαίνουν οι συγγενείς, ακόμη κι αν δεν υπάρχει ευθύνη, ότι τη διακομιδή την κάνουν άνθρωποι οι οποίοι δεν έχουν την εξειδίκευση.

Για τα μπλοκάκια που ρώτησε μία βουλευτής, έχω να πω το εξής. Εμείς έχουμε πάρει καθαρή θέση εναντίον της ιδιωτικοποίησης και ότι πρέπει να γίνονται προσλήψεις μόνιμου προσωπικού. Αλλά θα σας πω όμως και κάτι. Ξέρετε ότι υπάρχουν νοσοκομεία που κάνουν σήμερα προκηρύξεις για γιατρούς με μπλοκάκι και για προκηρύξεις για μόνιμες θέσεις και δεν τις αποδέχονται οι γιατροί. Ούτε με μπλοκάκι πάνε στα νοσοκομεία, εξαιτίας των δυσμενών συνθηκών δουλειάς, αλλά δυστυχώς, γιατί αυτό είναι η πραγματικότητα σήμερα, στον ιδιωτικό τομέα βγάζουν πολύ περισσότερα χρήματα από το δημόσιο. Πρέπει, λοιπόν, να δούμε τους μισθούς, τα κίνητρα στο δημόσιο αν θέλουμε να προσελκύσουμε υγειονομικούς στο δημόσιο σύστημα υγείας και στο ΕΚΑΒ. Τελειώνοντας, 10.000, αριθμός ρεκόρ, αποχώρησε από το Εθνικό Σύστημα Υγείας τα τελευταία 2,5 χρόνια. Ευχαριστώ.

 **ΒΑΣΙΛΕΙΟΣ ΟΙΚΟΝΟΜΟΥ(Πρόεδρος της Επιτροπής)**: Θα έρθει η ώρα νομίζω μιας συνεδρίασης της Επιτροπής μας, για τα πολύ ενδιαφέροντα που είπατε, πόσο πρέπει να είναι ο μισθός, αν έχουμε επαρκές υγειονομικό προσωπικό στη χώρα, πώς φτιάχνεται το εκπαιδευτικό σύστημα στη χώρα και βγάζοντας αυτούς που βγάζει τους επιστήμονες, τι πρέπει να κάνουν μετά και χίλια δυο πράγματα. Δηλαδή, με αυτά που είπατε μόνο απορίες με έχετε γεμίσει.

Παρακαλώ, τον κύριο Πετρίδη να απαντήσει σε αυτά που τον ρωτήσανε.

**ΠΕΤΡΟΣ ΠΕΤΡΙΔΗΣ (Μέλος της Εκτελεστικής Επιτροπής της ΠΟΕ – ΟΤΑ)**: Στην ερώτηση της κυρίας Παπακώστα, υπάρχει ο τρόπος όπως είπα όταν έκλεινα την κουβέντα μου, όπως κάνανε για το ΕΚΑΒ Αττικής και ήδη τρέχει ο διαγωνισμός και αν θυμάμαι καλά στις 28 του μηνός τελειώνουν οι υποβολές των αιτήσεων. Μπορούσαν ταυτόχρονα στο ενδιάμεσο διάστημα, να έχουν προκηρύξει πρόσληψη διμηνητών για την κάλυψη έκτακτων αναγκών και να κούμπωνε μια μεγάλη προκήρυξη. Βέβαια, εμείς πάντα ζητάμε προσλήψεις μόνιμου προσωπικού, αυτή είναι η κορωνίδα μας και μέχρι να γίνουν οι προκηρύξεις και οι προσλήψεις μόνιμου προσωπικού, να καλυφθούν με αυτόν τον τρόπο. Υπήρχε τρόπος λοιπόν. Τέλος, δεν έχουν οι δήμοι, το ξέρετε, το αναδεικνύουμε κάθε στιγμή με τις κινητοποιήσεις. Δεν έχουν οι δήμοι, είναι υποστελεχωμένοι. Πού να βρουν προσωπικό και ιδίως οι νησιωτικοί και οι ορεινού, γιατί αυτούς αφορά η Πράξη Νομοθετικού Περιεχομένου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Κωνσταντέλλος.

**ΓΡΗΓΟΡΙΟΣ ΚΩΝΣΤΑΝΤΕΛΛΟΣ (Πρόεδρος της Επιτροπής Θεσμών και Διαφάνειας της ΚΕΔΕ)**: Για τα ερωτήματα τα οποία έχω καταγράψει εδώ, καταρχάς να αναφέρω για το τμήμα της Πράξης Νομοθετικού Περιεχομένου το οποίο μας αφορά. Υπάρχει μια πολύ μεγάλη υστέρηση του προσωπικού, ειδικότερα των οδηγών σε όλους τους δήμους της χώρας. Άπαντες αδημονούν να γίνουν προσλήψεις μόνιμου προσωπικού κατά το δυνατόν, γιατί οι ανάγκες είναι πολύ μεγάλες και τα οχήματα τα οποία χρησιμοποιούν οι δήμοι, είναι πολύ μεγάλα, σύνθετα, άρα δεν υπάρχει δυνατότητα να αποδεσμευτεί κόσμος για να ενισχύσει το ΕΚΑΒ, το οποίο έχει τις δικές του ανάγκες. Όμως, η συγκεκριμένη ρύθμιση έχει δύο παράγοντες, οι οποίοι έχουν να κάνουν πρώτα απ’ όλα με το ότι είναι προϋπόθεση η σύμφωνη γνώμη του δήμου για να αποδεσμευτεί κάποιος και δεύτερον, η κατά παρέκκλιση της νομοθεσίας περί κινητικότητας διάθεση αυτού του προσωπικού δεν μπορεί να υπερβαίνει την 31η Δεκεμβρίου 2023. Άρα, είναι κάτι πολύ βραχύ, είναι μια διαδικασία η οποία θα είναι 6 με 7 μήνες. Δεν γνωρίζω να έχει υπάρξει πάντως αποδέσμευση του προσωπικού από τους δήμους μέχρι τώρα για να στελεχωθεί το ΕΚΑΒ. Αυτό το οποίο είχε γίνει πριν από τρεισήμισι χρόνια, ήταν σε μια αντίστοιχη κατάσταση, όπου ζητήθηκαν και έφυγαν χωρίς τη σύμφωνη γνώμη των δήμων περίπου 120 - 130 άκρως εξειδικευμένοι εργαζόμενοι, δηλαδή της πληροφορικής και των οικονομικών και πήγαν για στο Υπουργείο Ψηφιακής Διακυβέρνησης για τρία συν τρία χρόνια και για αυτή την εξαετία θα τους πλήρωνε και τους πληρώνει ο οικείος δήμος.

Αυτά είναι πράγματα, τα οποία καταλαβαίνετε είναι έξω και πέρα από την απόλυτα λογική. Ένα Υπουργείο μπορεί αν θέλει να πάρει προσωπικό, να κάνει προσλήψεις και να πάρει το προσωπικό του. Δεν χρειάζεται να αποψιλώσει τους δήμους της χώρας, από αυτό το πολύ λίγο αλλά άκρως εξειδικευμένο προσωπικό, που γνωρίζει και τη φυσιογνωμία της λειτουργίας των δήμων.

Όσον αφορά στα δύο ερωτήματα του άρθρου 7, όπου η δημοτική ενότητα άρα και η εκλογική περιφέρεια, είναι οι δήμοι όπως προέκυψαν από τον ν.3852 που δεν έχει επέλθει κάποια μεταβολή, είναι κατά πλειοψηφία απόφαση του διοικητικού συμβουλίου της ΚΕΔΕ και είναι απόρροια αιτημάτων που έγινε από δήμους, οι οποίοι βρίσκονται σε αυτήν την κατηγορία.

Όσον αφορά στο άρθρο 21, που είναι αναγνωρισμένες δημοτικές κοινότητες μετά την ημέρα αναφοράς της απογραφής μόνιμου πληθυσμού του έτους 2021, γνωρίζουμε όλοι ότι η απογραφή, η οποία έγινε, έγινε «υβριδική» -δια ζώσης και ψηφιακή- με αποτέλεσμα να έχουμε πάρα πολύ μεγάλες μεταβολές ειδικότερα σε πολύ ευαίσθητες περιοχές και δήμους της χώρας. Τα καινούργια νούμερα, τα οποία δεν πιστεύουμε ότι είναι ακριβή, χρήζουν βελτίωσης και περαιτέρω μελέτης για το πώς ακριβώς θα πρέπει να τα αντιληφθούμε.

Και γι’ αυτόν το λόγο, για πολύ συγκεκριμένες περιοχές, ζητήσαμε να ληφθεί υπόψη η απογραφή του 2011 και όχι η απογραφή του 2021, η οποία –για εμάς τουλάχιστον- δημιουργεί σειρά θεμάτων στην Τοπική Αυτοδιοίκηση και στην εκπροσώπηση των δήμων σε επίπεδο Δημοτικών Συμβουλίων και Τοπικών Συμβουλίων.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εμείς ευχαριστούμε, κύριε δήμαρχε. Τον λόγο έχει ο Περιφερειάρχης Αττικής κ. Πατούλης. Ορίστε.

**ΓΕΩΡΓΙΟΣ ΠΑΤΟΥΛΗΣ (Α’ Αντιπρόεδρος της Ένωσης Περιφερειών Ελλάδος και Περιφερειάρχης Αττικής):** Ευχαριστώ, κύριε Πρόεδρε. Και να σάς ευχαριστήσω και πάλι για την κατανόησή σας, διότι ήμουν επίσκεψη στο Δήμο Παλλήνης. Τώρα βρέθηκα στο χώρο του γραφείου μου. Λοιπόν, σάς ευχαριστώ για την υπομονή σας και προπαντός να χαιρετίσω όλους τους Δημάρχους και όλους τους παρευρισκόμενους, επ’ αφορμής της σημερινής διάσκεψης.

Εν συντομία θα πω δυο κουβέντες, σύμφωνα με τις δικές μας απόψεις της Ένωσης Περιφερειών Ελλάδος.

Ειδικότερα, στο άρθρο 15, θεωρούμε τις συνέπειες της μη επικύρωσης της υποψηφιότητας και μη καταβολής του παράβολου, ατομικά από τον υποψήφιο, τροποποίησης της παραγράφου 9 του άρθρου 52.

Επίσης, θεωρούμε ότι η υποβολή της δήλωσης του Συνδυασμού, στην ηλεκτρονική πύλη δήλωσης υποψηφιοτήτων, από τον επικεφαλής του Συνδυασμού υποψήφιο Περιφερειάρχη επέχει αναλογικά για τον ίδιο θέση υπεύθυνης δήλωσης για όλα τα παραπάνω, για κάθε έννομη συνέπεια. Κατ’ εξαίρεση, αντί της επικύρωσης της υποψηφιότητάς τους από τους υποψηφίους, ο επικεφαλής του Συνδυασμού μπορεί να επισυνάψει, στην ηλεκτρονική πύλη, δήλωση υποψηφιοτήτων, Υπεύθυνη Δήλωση του υποψηφίου, με θεωρημένο το γνήσιο της υπογραφής.

Σας τα έχουμε καταθέσει, εξάλλου, κύριε Πρόεδρε.

Επίσης, στο άρθρο 16, για την αύξηση των σταυρών προτίμησης στις Εκλογικές Περιφέρειες που εκλέγουν δύο Περιφερειακούς Συμβούλους, θεωρούμε ότι και σε αυτό -σύμφωνα με τις δικές μας απόψεις- μπορεί να υπάρξει μια αποσαφήνιση του τρόπου κατανομής των εδρών του Περιφερειακού Συμβουλίου, που λέει και το άρθρο 17. Και, σε μερικούς από αυτούς τους Συνδυασμούς, που έχουν ίσο αριθμό αχρησιμοποίητων υπολοίπων, να διεξάγεται κλήρωση από το αρμόδιο δικαστήριο.

Στο άρθρο 18, στην αποσαφήνιση για την κατανομή έδρας, σε περίπτωση ίσου αριθμού αδιάθετων υπολοίπων Συνδυασμών, σε δύο Εκλογικές Περιφέρειες, θεωρούμε ότι είναι προς τη σωστή κατεύθυνση.

Όπως και στο ζήτημα που αφορά στη μετακίνηση των παιδιών -ρύθμιση για την έγκαιρη έναρξη μεταφοράς των μαθητών και τις διαδικασίες σύναψης συμβάσεων μεταφοράς μαθητών- σάς έχουμε εγχειρίσει, κύριε Πρόεδρε, τις απόψεις μας.

Εμείς μεταφέρουμε 20.000 μαθητές καθημερινά κατά την διάρκεια της σχολικής περιόδου και με αυτή την έννοια, θεωρούμε, ότι με τις απόψεις που σας έχουμε καταθέσει, θα μπορέσουν να γίνονται πιο έγκαιρα και πιο σωστά.

Σε κάθε περίπτωση, θεωρούμε, ότι η διάταξη που έχει να κάνει με το άρθρο 24 και την προτεινόμενη ρύθμιση κατάργησης της παραγράφου 4 του άρθρου 17, που καταργεί την πρόβλεψη για απόδοση αριθμού φορολογικού μητρώου, προκειμένου οι υποψήφιοι εκλογικής σειράς μέχρι τις προσεχείς δημοτικές και περιφερειακές εκλογές του Οκτωβρίου 2023, να λάβουν εγκαίρως ΑΦΜ, ώστε να μπορούν να κατοχυρώσουν τις εκλογικές δαπάνες.

 Νομίζω κύριε Πρόεδρε, τα υπόλοιπα σωστά έχουμε εγχειρήσει και ευχόμαστε καλή συνεδρία και καλά αποτελέσματα αυτής.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Ευχαριστούμε πολύ κύριε Πατούλη.

Κύριοι συνάδελφοι, ολοκληρώθηκε η συνεδρίαση της Επιτροπής μας. Θα επανέλθουμε στις 16.00’ για την 3η συνεδρίαση και την ψήφιση επί της αρχής του νομοσχεδίου, στην ίδια αίθουσα.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

 Παρόντες ήταν οι βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

Τέλος και περί ώρα 14.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ - ΝΕΦΕΛΗ**

 **ΧΑΤΖΗΪΩΑΝΝΙΔΟΥ**